
I.
Charakteristika

1. Požiare viacpodlažných budov sú charakterizované 

a) prítomnosťou veľkého počtu osôb, miestností, rozdielnym spôsobom využitia jednotlivých priestorov alebo podlaží,

b) rýchlym šírením požiaru a jeho splodín schodiskovými priestormi, vetracími šachtami, výťahovými šachtami a inštalačnými šachtami,

c) nedostupnosťou vyšších podlaží vonkajšou zásahovou cestou,

d) šírením požiaru po obvodovom plášti budovy,

e) ohrozením okolia a nástupných plôch pre zásahové jednotky padajúcimi konštrukciami (napríklad sklo),

f) rôznymi inštalačnými rozvodmi a technickými rozvodmi v pivniciach,                  technických podlažiach, miestnostiach a v podhľadoch,

g) zložitosťou a dĺžkou únikových ciest a vnútorných zásahových ciest,

h) zvláštnym vybavením podľa charakteru budovy (klimatizácia, vykurovanie),

i) nebezpečenstvom straty orientácie, pádu a popálenia.
2. Požiare výškových budov sú charakterizované

a) zvláštnym vybavením pre zásahové jednotky (vnútorné zásahové cesty, požiarne výťahy, evakuačné výťahy, zvýšenie tlaku vo vnútornom rozvode vody na hasenie, nezavodnený rozvod vody na hasenie, chránené únikové cesty s pretlakovou ventiláciou, zariadenie na hromadnú evakuáciu, odvod tepla a dymu, náhradný zdroj elektrickej energie a podobne),

b) výrazným „komínovým efektom” pri požiari alebo špecifickými možnosťami vetrania,

c) protipožiarnym zásahom do najvyšších podlaží budovy vnútornou zásahovou cestou.

3. Požiare viacpodlažných budov ovplyvňuje 

a) výška a dispozičné riešenie budovy (predĺžený čas bojového rozvinutia hasičskej jednotky),

b) spôsob jej užívania,

c) druh stavebných nosných konštrukcií a nenosných konštrukcií,

d) požiarnotechnické zariadenie.

II.
Úlohy a postup činnosti
      Pri hasení požiarov vo viacpodlažných a výškových budovách treba 

a) vykonať prieskum, osobitnú pozornosť venovať výťahovým šachtám a inštalačným šachtám, ventiláciám, svetlíkom a iným zariadením, kadiaľ by sa mohol požiar šíriť,
b) využívať dokumentáciu zdolávania požiaru a požiarnotechnických zariadení budov,
c) organizovať prieskum vo vnútri budovy a ak je to možné, aj viacerými prieskumnými skupinami zameraný na vyhľadávanie ohrozených osôb a označiť miesta, kde bol prieskum vykonaný,
d) určiť spôsob záchrany osôb, zvierat a materiálu, prednostne využiť evakuačné cesty, zásahové cesty a náhradné únikové možnosti, 
e) odvetrávať najmä únikové cesty a zásahové cesty,
f) vytvoriť dopravné vedenie, útočné prúdy smerovať na podlažie, v ktorom horí a posúdiť nutnosť vytvorenia útočných prúdov v podlažiach nad a pod miestom požiaru, prípadne vytvoriť úseky na nasadenie síl a prostriedkov,
g) posúdiť nutnosť uzatvorenia plynu, prípadne ďalších energií v celej budove alebo len v jej častiach (spolupracovať s príslušnými odbornými službami),
h) zabezpečiť pozorovanie budovy a správanie sa osôb, prípadne usmerňovať ich správanie a poskytovať informácie o situácii,
i) zvážiť potrebu spolupráce s ďalšími zložkami integrovaného záchranného systému a v prípade potreby využiť aj ďalších odborníkov (napríklad statika).

III.
Očakávané zvláštnosti

Pri požiaroch viacpodlažných budov a výškových budov môže dôjsť k týmto komplikáciám: 

a) neuzatvorené prestupy v inštalačných šachtách a v stropoch po opravách,
b) vznik paniky,
c) obmedzená komunikácia s obyvateľmi budovy (cudzinci, sluchovo postihnuté osoby),
d) nepredvídané správanie sa osôb (snaha vyskočiť z okna, návrat späť, zvedavosť),
e) zložité zisťovanie počtu osôb v budove,
f) nefunkčné požiarne deliace pásy obvodových stien,
g) nepoužiteľné zásahové cesty a únikové cesty,
h) neprejazdné komunikácie a neprístupné nástupné plochy,
i) možnosť výskytu rôznych, často nebezpečných zvierat chovaných v budove a nebezpečenstvo ohrozenia týmito zvieratami,
j) nevhodné stavebné úpravy,
k) sťažený vstup do jednotlivých miestností a priestorov budovy (bezpečnostné dvere a zamrežované okná),
l) skladovanie rôznych ľahko horľavých materiálov, najmä horľavých kvapalín a plynov,
m) nefunkčné požiarnotechnické zariadenia,
n) porušenie tesnosti technických rozvodov (voda, plyn, kúrenie),
o) zvýšenie škôd v dôsledku poškodených rozvodov vody a kúrenia,
p) sťažené podmienky na evakuáciu majetku.

